《舟溪吟》
宋代·徐侨

舟溪群山俱有情，禺昂环列如逢迎。
东出双秀高冲天，推先两峰当我前。
二水南来炯相顾，合流于西疑欲住。
成此溪山一段情，中有一园十亩平。
著我翛然数间屋，绕屋但栽竹与菊。
扶杖行舒景物娱，开卷坐对圣贤读。
嗟余藐焉天地间，居然分得此清闲。
毋馁浩然有以老，也应不负尔溪山。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。